Stefan Löfven

Kjell Stefan Löfven (f. 21. júlí 1957) er sænskur stjórnmálamaður og fyrrum forsætisráðherra Svíþjóðar. Hann var kosinn formaður Jafnaðarmannaflokksins árið 2012 og forsætisráðherra Svíþjóðar 2014. Frá 2006 til 2012 starfaði hann sem formaður verkalýðsfélags málmiðnaðarmanna og þar áður sem almennur málmiðnaðarmaður.

Löfven tók við af Fredrik Reinfeldt sem forsætisráðherra Svíþjóðar þann 3. október 2014 og fór fyrir minnihlutastjórn Jafnaðarmannaflokksins og sænska Græningjaflokksins. Eftir sænsku þingkosningarnar árið 2018 kaus sænska þingið að víkja Löfven úr embætti forsætisráðherra en hann sat enn í embætti sem leiðtogi starfsstjórnar á meðan flokkarnir unnu að því að mynda nýja stjórn. Stjórnarkreppa ríkti í heila fjóra mánuði eftir kosningarnar en að endingu féllust Miðflokkurinn, Frjálslyndi flokkurinn og Vinstriflokkurinn á að styðja áframhaldandi stjórn Jafnaðarmanna og Græningja með Löfven sem forsætisráðherra.

Ríkisstjórn Löfvens sprakk í júní 2021 eftir að þingið samþykkti vantrauststillögu gegn honum. Ástæðan var sú að stjórn hans hugðist aflétta þaki á leiguverði nýbygginga, sem þingmenn töldu svik við „sænsku leiðina“ í húsnæðismálum. Löfven sagði í kjölfarið af sér en lýsti yfir vilja til að mynda nýja ríkisstjórn. 

Eftir afsögn Löfvens fékk Ulf Kristersson, formaður Hægriflokksins, umboð til að mynda ríkisstjórn en hafði ekki erindi sem erfiði. Í kjölfarið fékk Löfven aftur stjórnarmyndunarumboð og tókst að semja um nýja stjórn, aðeins níu dögum eftir að hann hafði sagt af sér.

Í ágúst 2021 tilkynnti Löfven að hann hygðist segja af sér sem formaður Jafnaðarmannaflokksins og forsætisráðherra á landsþingi flokksins í nóvember. Magdalena Andersson tók við af Löfven sem leiðtogi Jafnaðarmannaflokksins þann 5. nóvember 2021 Andersson var kjörin nýr forsætisráðherra Svíþjóðar þann 24. nóvember. en sagði af sér vegna höfnunar þingsins á fjárlagafrumvarpi hennar aðeins sjö klukkustundum síðar. Löfven sat sem forsætisráðherra til 30. nóvember, en þá tók Andersson við sem forsætisráðherra minnihlutastjórnar.

Tilvísanir

Flokkur:Forsætisráðherrar Svíþjóðar